
Ehituslubade väljastamine

1. ASJAOLUD JA MENETLUSE KÄIK
Narva Linnavalitsuse korralduse vastuvõtmiseks laekusid ehitiste omanikelt ehituslubade väljastamise taotlused koos seadusega ettenähtud korras kooskõlastatud ehitusprojektide ja riigilõivu maksekorraldustega. Ehitusprojektide vastavust projekteerimistingimustele, kehtestatud planeeringule, seadustele ning teistele õigusaktidele on kontrollinud Arhitektuuri- ja planeerimise osakond ning projektid on kooskõlastatud peaarhitektiga. Esitatud dokumentides ehitusseaduse §24 toodud ehituslubade väljastamise keeldumise põhjused puuduvad. Seega, ehituslubade väljastamiseks takistusi ei ole.
2.    ÕIGUSLIKUD ALUSED

2.1. Ehitusseaduse § 23 lõike 1 kohaselt ehitusloa väljastab ja tunnistab kehtetuks kohalik omavalitsus.

2.2. Narva linna ehitusmääruse §24  lõigete 4, 5 kohaselt koostab ehitusjärelevalveosakond haldusakti eelnõu ehitusloa väljastamise või sellest keeldumise kohta ning esitab selle Linnavalitsusele kinnitamiseks.
3. OTSUS
Väljastada ehitusload alljärgnevatel aadressidel:
3.1. Päevalille tn 63 aiamaja püstitamiseks;
3.2. Kannikese tn 92 aiamaja püstitamiseks;
3.3. Haraka tn 9 aiamaja püstitamiseks;
3.4. Kreenholmi tn 24 korterelamu fassaadide rekonstrueerimiseks (sokli soojustamine, välisseinte osaline soojustamine, akende ja uste vahetamine, sillutisriba rekonstrueerimine, lodžade klaasimine);
3.5. A. Tiimanni tn 13 korterelamu fassaadide rekonstrueerimiseks (lodžade piirdetarindite vooderdamine profileeritud plekkiga);

3.6. A. Daumani tn 19 poolelioleva hoone osaliseks lammutamiseks ning katuse ehitamiseks;
3.7. Männiku tn 5 üksikelamu rekonstrueerimiseks.

4. RAKENDUSSÄTTED
4.1. Käesolev korraldus jõustub seadusega ettenähtud korras.

4.2. Käesolevat korraldust on võimalik vaidlustada Tartu Halduskohtu Jõhvi  kohtumajas 30 päeva jooksul arvates korralduse teatavakstegemisest.  

